L'alcalde de Sagunt i la vicepresidenta de la SAG es reunixen amb els treballadors contractats per la SAG per al Pla d'Ocupació Municipal
19 de gener 2018

![](/media/ykzilga4/27img_1603_cuerpo.jpg)  
  

L'alcalde de Sagunt, Quico Fernández, i la vicepresidenta de la SAG, Roser Maestro, s'han reunit este matí amb els treballadors afectats pels contractes realitzats per la SAG del Pla d'Ocupació Municipal. En esta reunió, Maestro ha assegurat, en primer lloc, que es va a solucionar el problema generat per la inscripció al règim agrari i no al règim general com hauria d'haver sigut, i que comprén la indignació dels afectats.

“**Açò es va a solucionar coste el que coste, siga com siga. He tocat totes les portes, m'he recorregut i reunit amb absolutament tothom i he aconseguit finalment que la Tresoreria General de la Seguretat Social sí que m'aporte una resolució com que tenim raó en açò que estem dient, que no hi ha hagut un enquadrament correcte sobre este tema**”, ha aclarit la vicepresidenta de la SAG, qui també ha dit que la setmana que ve està prevista una reunió amb el SEPE, i és a partir d'este moment quan es podrà arribar a una solució ferma. “**Després de la reunió és quan us podré dir fermament quan s'acaba tot açò, però que es va a acabar us ho garantisc des de ja. Coste el que coste tot l'Equip de Govern i la SAG anem a fer tot el que estiga en la nostra mà, i jo personalment ja us he dit que he anat fent-ho fins ara, però que vaig a seguir fent-ho**”.

Davant el problema generat pels contractes realitzats dins del règim agrari, Roser Maestro ha volgut recalcar que “**la SAG va a pagar les diferències de cotització. Ho anem a pagar, i açò sí que és cert i us ho dic ja, amb un recàrrec del 20%, i la SAG ho va a assumir”**.

“**Ja tinc almenys tota la documentació clara per a dir que tirem cap avant amb açò, perquè efectivament hi ha hagut un mal enquadrament. No vaig a assenyalar responsables, si Hisenda, si la Seguretat Social, si la SAG, si l'ajuntament... però la realitat és que tenim un problema i cal resoldre-ho, i ja m'he preocupat de cercar totes les sentències que he trobat en el món i de parlar amb totes les persones que podrien tenir alguna cosa a veure**”, ha continuat la vicepresidenta de la SAG.

Una altra de les qüestions a tindre en compte, una vegada es resolga el sistema que regix els contractes i que estos passen a formar part del règim general, tal com està previst, és el dels salaris. Així ho ha expressat Roser Maestro, qui assegura que “**el conveni aplicable dins del règim general sí que contempla que els vostres salaris estarien una mica per sobre del que se us ha abonat. I en este sentit, també estic intentat resoldre-ho, sense necessitat d'haver de passar per cap demanda perquè tots puguem acordar-ho i negociar-ho prèviament. Una vegada que em reunisca amb el SEPE, i ja tinga clars tots els passos, ens tornarem a citar per a abonar-vos la quantitat oportuna**”.

![](/media/sxqlv3gg/27img_1608_cuerpo.jpg)  
  

A més, Maestro ha explicat que, una vegada s'haja reunit amb el SEPE i tinga clara la resolució que ells li donen, junt a la de Tresoreria, es paralitzaran els terminis que els treballadors tenen per sol·licitar les prestacions. D'esta manera, es pretén resoldre un problema “**que mai hauria d'haver-se produït”**.

“**No sé si és perquè no detallem bé les funcions o per què motiu, però la realitat és que el problema es va a resoldre coste el que coste i jo m'he compromés personalment, així porte tot este temps fent-ho des que em vaig assabentar del problema i així seguiré fent-ho. A més, en cap concepte anem a permetre que açò es torne a repetir en futurs plans d'ocupació. Només queda traslladar-vos les meues disculpes a tots els que heu pogut patir esta situació immerescuda, perquè per culpa d'una administració o una altra s'ha acabat perjudicant una gran quantitat de persones i famílies**”, ha conclòs la vicepresidenta de la SAG.

De cara a futures reunions, Roser Maestro es posarà en contacte amb Comissions Obreres, com ha fet fins ara, perquè siguen ells els qui li'l comuniquen als interessats i tornen a citar-los.

D'altra banda, l'alcalde ha afegit que es tracta d'una qüestió puntual en la qual “**l'Ajuntament de Sagunt, a través de la SAG, ha fet uns contractes i els ha fet bé. Els plans d'ocupació sempre ens costen bastant de fer, legalment se'ns diu des de l'Estat que els ajuntaments no els podem fer, però nosaltres sempre intentem fer-los amb el que podem estalviar d'un any a un altre per a arribar a tota la gent que ho necessita**”.

“**Enguany, al contrari que en anys anteriors, s'han fet contractes de sis mesos, precisament perquè es pogueren cobrar els subsidis, però és una vergonya que els treballadors agrícoles valencians, al contrari que els andalusos o els extremenys, no tinguen dret a cobrar atur, i açò no pot ser. Ara ens toca fer una rectificació en els contractes, i no perquè estaven malament o no foren legals, sinó perquè no s'ha contemplat que es tinguera dret a atur, perquè ens us sentiu discriminats com a col·lectiu respecte als altres, per açò ara hem de modificar els contractes amb el SEPE i abonar-vos la diferència, com si haguéreu treballat amb un altre conveni**”, ha declarat Quico Fernández.

  

*   [](http://www.facebook.com/sharer.php?u=https://aytosagunto.es/va/actualitat/l-alcalde-de-sagunt-i-la-vicepresidenta-de-la-sag-es-reunixen-amb-els-treballadors-contractats-per-la-sag-per-al-pla-d-ocupacio-municipal/ "Facebook")
*   [](http://twitter.com/share?url=https://aytosagunto.es/va/actualitat/l-alcalde-de-sagunt-i-la-vicepresidenta-de-la-sag-es-reunixen-amb-els-treballadors-contractats-per-la-sag-per-al-pla-d-ocupacio-municipal/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-alcalde-de-sagunt-i-la-vicepresidenta-de-la-sag-es-reunixen-amb-els-treballadors-contractats-per-la-sag-per-al-pla-d-ocupacio-municipal/ "Linked In")
*   [](mailto:?body=https://aytosagunto.es/va/actualitat/l-alcalde-de-sagunt-i-la-vicepresidenta-de-la-sag-es-reunixen-amb-els-treballadors-contractats-per-la-sag-per-al-pla-d-ocupacio-municipal/)